સાવ જુઠ્ઠું બોલીને શાલિનીએ મંજુબાના બહુમૂલ્ય હાર માટે જે દાવો કર્યો હતો એનો જડબાતોડ જવાબ ભાવિકાના મનમાં ગોઠવાઈ ચૂક્યો હતો. નણંદના ચહેરા સામે તાકીને એ શબ્દોની સચોટ પસંદગી કરીને ઉપજાવી કાઢેલી વાર્તા મલાવી મલાવીને સંભળાવી રહી હતી. શાલિનીની સાથે અલકા પણ ઉત્સુકતાથી દેરાણીની કથા સાંભળી રહી હતી. નાની ભાભી શું કહેવા માગે છે એની પૂરેપૂરી ટપ્પી નહોતી પડી એટલે શાલિનીના ચહેરા પર ઉચાટ હતો. દેરાણી ચાલાકીપૂર્વક નણંદને બાટલામાં ઉતારી રહી છે એ જોઈને અલકા ખુશ હતી.